b'\n_START_ARTICLE_\nHarald R\xc3\xb8nneberg\n_START_SECTION_\nBakgrunn\n_START_PARAGRAPH_\nR\xc3\xb8nneberg TV-debuterte i 2001 i barne- og ungdomsprogrammet Trigger p\xc3\xa5 NRK1, der Thomas Numme og Solveig Kloppen var programledere. H\xc3\xb8sten 2002 var han programleder for reisedokumentarserien Orientkanalen p\xc3\xa5 NRK2 sammen med Nicolai Nansen. Hans f\xc3\xb8rste dokumenterte sceneeopptreden var i Brageteateret i 1992._NEWLINE_I 2003 ble han kjent for et st\xc3\xb8rre publikum da han sammen med Thomas Numme ledet f\xc3\xb8rste sesong av talentkonkurransen Idol. Han var ogs\xc3\xa5 en av de norske kommentatorene p\xc3\xa5 World Idol som gikk direkte f\xc3\xb8rste nytt\xc3\xa5rsdag 2004. I september 2003 var det premiere p\xc3\xa5 deres eget talkshow, Senkveld med Thomas og Harald, som blant annet fikk terningkast 5 i VG. Talkshowet ble raskt popul\xc3\xa6rt og hadde flere ganger over \xc3\xa9n million seere. Ved siden av \xc3\xa5 v\xc3\xa6re medprogramleder gjorde han seg bemerket i flere separate segmenter i Senkveld, som gikk under titler som \xc2\xabHarald gj\xc3\xb8r ting han ikke kan\xc2\xbb, \xc2\xabThomas vs Harald\xc2\xbb, \xc2\xabCamp Senkveld\xc2\xbb, \xc2\xabSenkveldduellen\xc2\xbb, \xc2\xabSenkveld Surprise\xc2\xbb og \xc2\xabSenkveld vs Europa\xc2\xbb._NEWLINE_Sammen med Numme ledet han ogs\xc3\xa5 Spellemannprisen seks \xc3\xa5r p\xc3\xa5 rad i perioden 2004 til 2009._NEWLINE_R\xc3\xb8nneberg har f\xc3\xa5tt flere utmerkelser og har blant annet vunnet Gullruten fire ganger: publikumsprisen under Gullruten 2004, beste mannlige programleder under Gullruten 2006, \xc3\xa5rets tv-\xc3\xb8yeblikk for \xc2\xabNakenyoga\xc2\xbb under Gullruten 2015 og hedersprisen sammen med Numme under Gullruten 2018 for deres 15 \xc3\xa5r som programledere i Senkveld med Thomas og Harald. I 2016 vant han Komiprisen for \xc3\xa5rets humor\xc3\xb8yeblikk sammen med Truls Svendsen fra tv-serien Truls \xe2\x80\x93 Oppdrag Norge.\n_START_SECTION_\n\xc2\xabHarald gj\xc3\xb8r ting han ikke kan\xc2\xbb (2003\xe2\x80\x932005)\n_START_PARAGRAPH_\nDen f\xc3\xb8rste innslaget i Senkveld het \xc2\xabHarald gj\xc3\xb8r ting han ikke kan\xc2\xbb. Konseptet gikk ut p\xc3\xa5 at R\xc3\xb8nneberg skulle gjennomf\xc3\xb8re en sosialt og/eller fysisk krevende utfordring hver uke med minimal forberedelse. Her gjorde han alt fra \xc3\xa5 v\xc3\xa6re sprangrytter med Prinsesse M\xc3\xa4rtha Louise, spille inn nakenscene p\xc3\xa5 film med Ane Dahl Torp til \xc3\xa5 delta i VM i sauna i Finland_NEWLINE_Det kanskje mest kjente innslaget er da R\xc3\xb8nneberg hoppet i Holmekollen 13. mars 2005. Hoppet ga b\xc3\xa5de talkshowet og TV2 rekordh\xc3\xb8ye seertall og ble omtalt som et av de mest spektakul\xc3\xa6re innslagene som er laget for norsk tv.\n_START_SECTION_\nAnnet\n_START_PARAGRAPH_\nHarald R\xc3\xb8nneberg er medgr\xc3\xbcnder av og styreleder i underholdningshuset PLAN-B AS, etablert i 1998. Han eier selskapet sammen med blant andre Truls Svendsen, Thomas Numme og Nicolai Nansen. I 2012 etablerte de PLAN-B TV AS som st\xc3\xa5r bak produksjoner som Senkveld med Thomas og Harald, Senkveld p\xc3\xa5 Turne, Truls Oppdrag Hurtigruten og Oppdrag Norge, Truls \xc3\xa0 la Hellstr\xc3\xb8m, Tjukken og Lillemor, Thomas og Harald m\xc3\xb8ter Idrettskongen og Kongen p\xc3\xa5 Haugen._NEWLINE_I 2017 startet selskapet en egen konseptavdeling rettet mot n\xc3\xa6ringslivet. Konsernet omsatte for 70,3 millioner i 2017 og hadde et resultat p\xc3\xa5 3,3 mill._NEWLINE_I 1998 gjennomf\xc3\xb8rte R\xc3\xb8nneberg en 850 kilometer lang selvforsynt ekspedisjon p\xc3\xa5 ski over Gr\xc3\xb8nland sammen med Nicolai Nansen. De brukte 39 dager og trakk p\xc3\xa5 det meste hver sin pulk p\xc3\xa5 115 kilo. I l\xc3\xb8pet av perioden 1999\xe2\x80\x932001 gjennomf\xc3\xb8rte de flere krevende turer til fots, blant annet i Nord-Laos og Amazonas.\n_START_SECTION_\nPrivat\n_START_PARAGRAPH_\nHan giftet seg i 2010 med S\xc3\xb8lvi Haugland, som han hadde kjent siden 2001. De har ett barn sammen.'